વ્યક્તિગત સ્તરે માત્ર ચાર પરિવારોથી શરૂ થયેલી કૌશિકભાઈની આ પ્રવૃત્તિ હવે રાષ્ટ્રીય સ્તરે ૫૦૦થી વધુ પરિવાર સુધી પહોંચી ગઈ છે અને હવેના વર્ષ માટે તેમનું લક્ષ્ય ૧૦૦૦ પરિવારોને આ પ્રવૃત્તિ હેઠળ આવરી લેવાનું છે. ગયા વર્ષે તેમણે આ પરિવારોને સ્ટાન્ડર્ડ ફૂડ-પૅકેજિસ પૂરાં પાડ્યાં હતાં; જેમાં દરદીના પરિવારને ચોક્કસ માત્રામાં ઘઉં, ચોખા, દાળ, તેલ, મીઠું વગેરે જેવી જીવનજરૂરી ખાદ્ય-સામગ્રી મળે. આ ઉપરાંત કૅલ્શિયમ, ફોલિક ઍસિડ અને મલ્ટિ-વિટામિન દવાઓ પણ પૂરી પાડવામાં આવી હતી. સેવક ટ્રસ્ટ આ અનાજ અને જીવનજરૂરી ચીજવસ્તુઓના વિતરણ સમયે આ પરિવારો પાસેથી નજીવી રકમ લે છે, જેમ કે ૧૫૦૦ રૂપિયાની ચીજવસ્તુઓ અપાય ત્યારે તેમની પાસેથી ૩૦૦ રૂપિયા જેટલી જ રકમ લેવામાં આવે છે. આમ તદ્દન મફતમાં વિતરણ ન કરવાનું કારણ જણાવતાં કૌશિકભાઈ કહે છે, ‘સાવ મફત આપવામાં ઘણી વાર લોકો એનો ગેરલાભ પણ લેતા હોય છે. અત્યારે આ પ્રવૃત્તિઓ કાંદિવલી, ઘાટકોપર અને પાર્લાનાં ત્રણ કેન્દ્રોમાંથી ચલાવીએ છીએ. આ સેવાકાર્યમાં સંખ્યાબંધ કંપનીઓ અને વ્યક્તિઓ પણ સેવક ટ્રસ્ટને સહાય કરે છે.’